Margrete Auken (SF), 2004-01-21:
Langt det meste af, hvad hr. Kaj Ikast sagde, er jo rigtig nok, men det hjælper bare ikke en bønne, hvis vi går ud og siger til folk: Nu skal I høre, der er så mange forklaringer og søforklaringer på, at priserne er steget dramatisk.
Der står ikke genvalg på den seddel dér.
Det er sandheden om den her sag.
Dansk Folkeparti er lige så kold over for det, samtidig med at man har beskyttet de andre ting, og man har blandet sig voldsomt i amternes administration ved med skattestoppet at begrænse deres muligheder for over hovedet at rokke sig. Jeg har ikke specielt meget til overs for dem, og jeg er enig i meget af den kritik, der har været.
Men man har ikke givet dem en chance, man har været fuldstændig ligeglad, og nu vil man stadig væk ikke gøre noget som helst for disse takster.
Jeg vil faktisk godt sige, at der kan gøres en hel del ting, hvis man ville.
Selv om det ikke passer hr. Kaj Ikast, at det virkede, så passer det, at det virkede.
Der kom en rapport ovre fra Færdselsstyrelsen i 1999, der hedder »Effekten af takstnedsættelser«, og den viste, at det faktisk havde en god effekt.
Den strøg man fra hjemmesiden, da den blev ubelejlig.
Men den er der, og det passer simpelt hen ikke, at det ikke virkede.
I øjeblikket kan vi se, at hvis vi sendte nogle penge af sted, for nu skal de her priser ned, ville de ikke komme helt ned på niveau med resten af Europa, for det magter vi ikke i et slag, men de ville dog blive sådan, at vi kan få folk til at blive i den kollektive trafik, i stedet for at vi jager dem væk.
Så siger vi: Hvordan får vi fat i pengene til det her?
Der er altså faktisk mange muligheder for bare at gøre den kollektive trafik mere effektiv, hvis man sørger for bussernes fremkommelighed - det var en af de ting, som man sidste gang hindrede med amtsaftalen - og hvis man gav amterne eller trafikselskaberne lov til at låne til investeringer, kunne man gøre en hel del ting.
Hvis man derudover kiggede på, hvordan vi på anden vis kunne gøre noget, så kunne vi lave busbaner, og vi kunne lave bus- og cykelgader.
Det har vi i SF foreslået i vores forslag
om cykler
Jeg vil lige sige, at vores forslag om cykler er et bidrag til også at gøre det lykkeligere for busserne, så de kan komme frem.
Jeg vil ikke høre på, at det er tarveligt af cyklisterne, at de ikke tager bussen.
Det er bilisterne, vi skal have over i bussen; det er altså ikke cyklisterne, vi skal have til det.
Så kunne man derudover kigge på SF's forslag til transportfradraget.
Det har noget at gøre med, hvordan det kunne omlægges, og det har noget at gøre med den regionale trafik, hvor det ville hjælpe på det.
Man kunne gøre, som man har gjort i London, hvor de har bompenge, og man kunne bruge roadpricingordninger og ad den vej få en del penge ind.
lægge 37 øre - 37 øre - på benzinprisen.
Det ville give 1 mia. kr. I den tid, hvor buspriserne er steget enormt, er benzinpriserne i forhold til prisudviklingen faldet ret meget.
Der er slet ikke tale om, at vi spiser hele overskuddet, det er bare den lille del af det, altså 37 øre.
De kan ikke spise alle de forklaringer på, at man engang, om jeg ved ikke hvor mange år, måske omsider får hældt nogle penge i skinnerne.